NER วิ่ง 3% หลังงบปี 64 โต 115% แตะ 1.85 พันลบ. รับรายได้ขายพุ่ง-คุมต้นทุนเด่น
NER วิ่ง 3% หลังงบปี 64 โต 115% แตะ 1.85 พันลบ. รับรายได้ขายพุ่ง จากการเพิ่มกำลังผลิตสินค้าและได้รับคำสั่งซื้อเพิ่มขึ้นทั้งในและตปท.-คุมต้นทุนเด่น เคาะปันผล 0.36 บ. XD 19 เม.ย.65
21 ก.พ. 2565

ผู้สื่อข่าวรายงานว่าวันนี้ (21 ก.พ. 2565) ราคาหุ้นบริษัท นอร์ทอีส รับเบอร์ จำกัด (มหาชน) หรือ NER ณ เวลา 10:13 น. อยู่ที่ระดับ 7.55 บาท เพิ่มขึ้น 0.25 บาท หรือ 3.42% โดยทำจุดสูงสุดที่ 7.65 บาท และทำจุดต่ำสุดที่ 7.45 บาท ด้วยมูลค่าการซื้อขาย 187.95 ล้านบาท

สำหรับผลการดำเนินงานปี 2564 เทียบกับปี 2563 บริษัทฯ มีปริมาณขาย 452,476 ตัน เพิ่มขึ้น 93,656 ตัน หรือเพิ่มขึ้นร้อยละ 26.10 คิดเป็นรายได้จากการขายรวม 24,425.66 ล้านบาท เพิ่มขึ้น 8,075.88 ล้านบาทหรือเพิ่มขึ้นร้อยละ 49.39 แบ่งเป็นรายได้จากการขายในประเทศ 15,182.94 ล้านบาท หรือคิดเป็นสัดส่วนร้อยละ 62.16 ของยอดขายรวม เพิ่มขึ้น 4,595.28 ล้าน บาทหรือเพิ่มขึ้นร้อยละ 43.40 รายได้จากการขายต่างประเทศ 9,242.72 ล้านบาท หรือคิดเป็นสัดส่วนร้อยละ 37.84 ของยอดขายรวม เพิ่มขึ้น 3,480.60 ล้านบาทหรือเพิ่มขึ้นร้อยละ 60.40
โดยรายได้จากการขายปี 2564 ที่เพิ่มสูงขึ้นเกิดจากบริษัทฯ มีการขยายกำลังการผลิตสินค้าเพิ่มขึ้น และได้รับคำสั่งซื้อของลูกค้าที่เพิ่มขึ้นทั้งในประเทศและต่างประเทศ โดยรายได้ที่เพิ่มขึ้นเกิดจากปัจจัยด้านปริมาณขายและราคาขายที่ขยับตัวสูงขึ้น แบ่งเป็นผลต่างเพิ่มขึ้นด้านปริมาณ อยู่ที่ 4,267.49 ล้านบาท และผลต่างด้านราคาที่ขยับตัวสูงขึ้น อยู่ที่ 3,808.39 ล้านบาท
อีกทั้งบริษัทฯ มีต้นทุนขาย 21,190.43 ล้านบาทหรือคิดเป็นร้อยละ 86.75 ของรายได้จากการขาย โดยแบ่งเป็นต้นทุน วัตถุดิบและวัสดุสิ้นเปลืองใช้ไป 20,660.87 ล้านบาท คิดเป็นร้อยละ 84.59 ของรายได้จากการขาย เมื่อเทียบกับปี2563 ต้นทุนลดลง ร้อยละ 2.36 โดยปัจจัยหลักที่ทำให้ต้นทุนวัตถุดิบของบริษัทฯ ลดลงเกิดจากการบริหารการซื้อและใช้วัตถุดิบได้อย่างมีประสิทธิภาพ และการบริหารความเหมาะสมระหว่างราคาซื้อและราคาขายได้ค่อนข้างดีในสถานการณ์ที่ราคายางในปี 2564 มีความผันผวนน้อย เมื่อเทียบกับปีก่อน
ส่วนรายได้อื่นเท่ากับ 30.63 ล้านบาท เพิ่มขึ้น 15.91 ล้านบาท จากการรับเงินชดเชยค่าสินไหมทดแทนจากการเคลมประกันอุบัติเหตุเพลิงไหม้คลังเก็บวัตถุดิบที่เกิดขึ้นในเดือนกันยายน 2563 จำนวนเงิน 24.05 ล้านบาท
ด้านกำไรสุทธิสำหรับปี 2564 เท่ากับ 1,850.19 ล้านบาทหรือคิดเป็นอัตรากำไรสุทธิร้อยละ 7.57 ของยอดขายรวม โดยเมื่อเทียบกับปี 2563 อัตรากำไรสุทธิอยู่ที่ร้อยละ 5.25 ซึ่งบริษัทฯ มีอัตรากำไรสุทธิสูงขึ้นร้อยละ 2.32 ส่วนจำนวนเงินเพิ่มขึ้น 991.51 ล้านบาท หรือเพิ่มขึ้นร้อยละ 115.47 เมื่อเทียบกับปี 2563
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ก.ค. 2564 ถึงวันที่ 31 ธ.ค. 2564 เป็นเงินสดในอัตราหุ้นละ 0.36 บาท โดยกำหนดขึ้นเครื่องหมาย XD วันที่ 19 เม.ย.2565 และกำหนดจ่ายเงินปันผลในวันที่ 6 พ.ค.2565